Title: Dôvodová správa
Author: MZP
Last saved by: agenda0

Predkladacia správa

Ministerstvo životného prostredia Slovenskej republiky predkladá návrh zákona o ochrane ovzdušia podľa Plánu legislatívnych úloh vlády Slovenskej republiky na rok 2002.       
            
Slovenská republika ako asociovaná krajina sa zaviazala prebrať celú európsku legislatívu aj v  oblasti ochrany ovzdušia. Keďže kvalita ovzdušia sa stáva prvoradou, navrhuje sa prijať nový zákon, ktorý by zohľadnil tento trend a súčasne by aj upravil pôsobnosť štátnej správy v tejto oblasti. 

Kvalita ovzdušia významnou mierou ovplyvňuje stav životného prostredia, ľudské zdravie ako aj jednotlivé ekosystémy. Doterajšia právna úprava ochrany ovzdušia bola založená predovšetkým na emisnom princípe, tzn. upravovala správanie prevádzkovateľov zdrojov znečisťovania ovzdušia obmedzovaním vnášania znečisťujúcich látok do ovzdušia. Kvalita ovzdušia bola síce určená imisnými limitmi, ale neboli prioritnými z pohľadu riadenia ochrany ovzdušia. Obdobná prax bola aj v iných štátoch Európy.

Európska únia prijatím Rámcovej smernice Rady 96/62/EC o hodnotení a riadení kvality ovzdušia a nadväzujúcich dcérskych smerníc zaväzuje členské štáty, aby vytvorili podmienky a realizovali opatrenia, ktoré zabezpečia, že kvalita ovzdušia sa udrží tam, kde je dobrá a v ostatných prípadoch sa zlepší. V ochrane ovzdušia je tak kladený v prvom rade dôraz na dosiahnutie takej kvality ovzdušia, ktorá na základe súčasných vedeckých poznatkov neohrozí zdravie ľudí a ani životné prostredie. 

Navrhovaný zákon zrušuje zákon č. 309/1991 Zb. o ochrane ovzdušia pred znečisťujúcimi látkami (zákon o ovzduší) v znení neskorších predpisov ako aj zákon Slovenskej národnej rady  č. 134/1992 Zb. o štátnej správe ochrany ovzdušia. Časť týkajúca sa povinností právnických osôb a fyzických osôb a časť o pokutách za znečisťovanie ovzdušia sa prakticky nemenia a zostávajú zachované. Pribudli ustanovenia upravujúce povinnosti z pohľadu hodnotenia  riadenia kvality ovzdušia. Rovnako je to aj v prípade zákona č. 134/1992 Zb. o štátnej správe, ochrany ovzdušia, ktorý je v návrhu zákona prevzatý do štvrtej časti. Aj tu sa doplnili len ustanovenia, ktoré sa týkajú zabezpečovania kvality ovzdušia. Doplnili sa aj základné ustanovenia o udeľovaní oprávnení odborným posudzovateľom na vydávanie odborných posudkov a oprávneným osobám na vykonávanie meraní emisií a úrovne znečistenia ovzdušia, ktoré sú v súčasnosti uvedené vo vykonávacích predpisoch.   

Návrh zákona je v súlade s Ústavou Slovenskej republiky a ostatnými právnymi predpismi. 

Návrh zákona je v súlade s medzinárodnými zmluvami, ktorými je Slovenská republika viazaná, najmä s Protokolom o ďalšom znižovaní emisií síry, Protokolom o ťažkých kovoch, Protokolom o obmedzovaní emisií prchavých organických zlúčenín alebo ich prenosov cez hranice štátov k Dohovoru o diaľkovom znečisťovaní ovzdušia prechádzajúcom hranicami štátov.

Návrh zákona bol predmetom pripomienkového konania, zaslaný bol 48 pripomienkujúcim subjektom. Rozporové konanie k návrhu zákona sa konalo s Ministerstvom dopravy, pôšt a telekomunikácií Slovenskej republiky, na ktorom sa dohodol spôsob úpravy problematiky emisných kontrol cestných motorových vozidiel. Dňa 1.marca 2002 sa uskutočnilo rokovanie s Úradom pre normalizáciu, metrológiu a skúšobníctvo Slovenskej republiky k pripomienke vznesenej na rokovaní Legislatívnej rady vlády Slovenskej republiky  k § 25 návrhu zákona. 

Doložka finančných, ekonomických, environmentálnych vplyvov a vplyvov  na zamestnanosť sa upravila podľa stanoviska Ministerstva financií Slovenskej republiky č. 3936/2002-81 z 22.2.2002, zaslaného v zmysle § 51 zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov. 

Návrh zákona bol predmetom plenárneho zasadnutia Rady hospodárskej a sociálnej dohody Slovenskej republiky konaného dňa 22.2.2002 len ako informatívny materiál, ktorý Rada hospodárskej a sociálnej dohody Slovenskej republiky zobrala na vedomie bez prerokovania.

Návrh zákona bol predmetom rokovania Legislatívnej rady vlády Slovenskej republiky dňa 26.februára 2002 s odporúčaním predložiť nové znenie  návrhu zákona opätovne na jej rokovanie. 

Dňa 7.3. 2002 bol návrh zákona prerokovaný na zasadnutí Rady vlády pre verejnú správu. 

Návrh zákona bol dňa 2. apríla 2002 opätovne prerokovaný Legislatívou radou vlády Slovenskej republiky s odporúčaním predložiť nové znenie návrhu zákona na rokovanie Vlády Slovenskej republiky.
 
V novom znení návrhu zákona  o ochrane ovzdušia sú zapracované pripomienky sekretariátu Legislatívnej rady vlády Slovenskej republiky, pripomienky Inštitútu pre aproximáciu práva, pripomienky vznesené pri prerokovávaní  návrhu zákona priamo na zasadnutí Legislatívnej rady vlády Slovenskej republiky  a pripomienky Rady vlády pre verejnú správu.

Návrh zákona o ochrane ovzdušia sa predkladá na rokovanie vlády Slovenskej republiky bez rozporov.